**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_**

**Chișinău**

 **Cu privire la organizarea și funcționarea Agenției Naționale pentru Cercetare și Dezvoltare**

În temeiul art.68, alin.(2) al Codului nr.259/2004 cu privire la știință și inovare al Republicii Moldova, (Monitorul Oficial al Republicii Moldova, 2004, nr. 125–129, art. 663), cu modificările și completările ulterioare, art.18, alin. (1) al Legii nr.98/2012 privind administrația publică centrală de specialitate (Monitorul Oficial al Republicii Moldova, 2012, nr. 160–164, art. 537), cu modificările și completările ulterioare și art.7 lit. b) din Legea nr.136/2017 cu privire la Guvern (Monitorul Oficial al Republicii Moldova, 2017, nr. 252, art. 412) Guvernul, HOTĂRĂŞTE:

1. Se creează Agenția Națională pentru Cercetare și Dezvoltare, autoritate administrativă centrală din subordinea Guvernului.
2. Instituțiile Publice ”Agenția pentru Cercetare și Dezvoltare”, Agenția pentru Inovare și Transfer Tehnologic a Academiei de Științe a Moldovei și Centrul Proiecte Internaționale al Academiei de Științe a Moldovei se reorganizează prin fuziune (absorbție) cu Agenția Națională pentru Cercetare și Dezvoltare.
3. Agenția Națională pentru Cercetare și Dezvoltare este succesor de drepturi și obligații a Instituției Publice ”Agenția pentru Cercetare și Dezvoltare”, Agenției pentru Inovare și Transfer Tehnologic a Academiei de Științe a Moldovei și Centrului Proiecte Internaționale al Academiei de Științe a Moldovei.
4. Patrimoniul Instituției Publice ”Agenția pentru Cercetare și Dezvoltare”, Agenției pentru Inovare și Transfer Tehnologic a Academiei de Științe a Moldovei și Centrului Proiecte Internaționale al Academiei de Științe a Moldovei se transmite Agenției Naționale pentru Cercetare și Dezvoltare conform prevederilor Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015 (Monitorul Oficial al Republicii Moldova, 2016, nr.1, art.2).
5. Disponibilizarea personalului în legătură cu reorganizarea Instituției Publice ”Agenția pentru Cercetare și Dezvoltare”, Agenției pentru Inovare și Transfer Tehnologic a Academiei de Științe a Moldovei și Centrului Proiecte Internaționale al Academiei de Științe a Moldovei, se va efectua în conformitate cu legislaţia muncii.
6. Se stabilește efectivul-limită al Agenției Naționale pentru Cercetare și Dezvoltare în număr de 34 unități, cu un fond anual de retribuire a muncii conform legislației.
7. Se aprobă:
	1. Regulamentul cu privire la organizarea și funcționareaAgenției Naționale pentru Cercetare și Dezvoltare, conform anexei nr.1;
	2. Structura Agenției Naționale pentru Cercetare și Dezvoltare, conform anexei nr.2;
	3. Organigrama Agenţiei Naționale pentru Cercetare și Dezvoltare, conform anexei nr.3.
8. Prezenta Hotărâre de Guvern intră în vigoare la data intrării în vigoare a Legii nr.190/2017 pentru modificarea și completarea unor acte legislative.
9. În termen de 2 luni din data intrării în vigoare a prezentei hotărâri Cancelaria de Stat:
	1. va prezentat Guvernului Regulamentul de selectare, cerințele față de candidat și componența nominală a comisiei de selectare a directorului general al Agenției Naționale pentru Cercetare și Dezvoltare. Din comisia va face parte câte un reprezentant al Ministerului Educației, Culturii și Cercetării, Ministerului Economiei și Infrastructurii, Academiei de Științe a Moldovei, reprezentantul delegat al rectorilor instituțiilor de învățământ superior acreditate în Republica Moldova, reprezentant delegat al directorilor instituțiilor publice de cercetare și un reprezentant al societății civile propus de Consiliul Național pentru Participare;
	2. va selecta prin concurs directorul general al Agenției Naționale pentru Cercetare și Dezvoltare.
10. Până la numirea de către Guvern, a Directorului General al „Agenției Naționale de Cercetare si Dezvoltare” Primul-ministru va desemna o persoană care va exercita atribuțiile acestuia.

|  |  |
| --- | --- |
| **PRIM-MINISTRU** |  **Pavel FILIP** |
| **Contrasemnează:** |  |
|  |  |
|  |  |
|  |  |
| **Ministrul educației, culturii și cercetării** |  **Monica Babuc** |
| **Ministrul finanţelor** |  **Octavian Armaşu** |

Anexa nr.1

la Hotărîrea Guvernului

nr.\_\_\_ din \_\_\_\_\_\_

**REGULAMENTUL**

**cu privire la organizarea şi funcţionarea**

**Agenţiei Naționale pentru Cercetare și Dezvoltare**

**I. DISPOZIŢII GENERALE**

**1.** Regulamentul cu privire la organizarea și funcționarea Agenției Naționale pentru Cercetare și Dezvoltare (în continuare - Regulament) reglementează misiunea, domeniul de activitate, funcțiile de bază și drepturile Agenției Naționale pentru Cercetare și Dezvoltare (în continuare - Agenția), precum și organizarea activității acesteia.

**2.** Agenția este autoritate administrativă centrală din subordinea Guvernului care implementează politica statului în domeniile de activitate ce îi sunt încredințate.

**3**. Agenția este persoană juridică de drept public, cu sediul în municipiul Chișinău, care dispune de ștampilă cu Stema de Stat a Republicii Moldova, de conturi trezoreriale, precum și de alte atribute specifice autorităților publice, stabilite în legislație.

**4.** În activitatea sa, Agenția se conduce de Constituția Republicii Moldova, de Legea  cu privire la Guvern, Codul privire la știință și inovare al Republicii Moldova și de alte acte normative, decretele Președintelui Republicii Moldova, ordonanțele, hotărârile și dispozițiile Guvernului precum și de prezentul Regulament.

**5.** În domeniile sale de activitate, Agenția colaborează cu autoritățile publice centrale și locale, precum și cu organismele internaționale.

 **II. MISIUNEA, DOMENIUL DE ACTIVITATE, FUNCŢIA, ATRIBUȚIILE ŞI DREPTURILE AGENŢIEI**

**6.** Agenția are misiunea de a asigura excelența și performanța în vederea realizării priorităților naționale în domeniile cercetării și inovării.

**7.** Agenția realizează funcțiile stabilite de prezentul Regulament în domeniul promovării și finanțării cercetării și inovării.

**8.** Funcțiile de bază ale Agenţiei:

1. implementează politica statului conform planurilor de acțiuni aprobate de Guvern în vederea realizării Programului naţional în domeniile cercetării și inovării și a strategiilor sectoriale;
2. administrează bugetul aprobat pentru finanțarea proiectelor, potrivit cadrului normativ;
3. gestionează fonduri naționale în domeniul dezvoltării și fonduri din programe bilaterale şi multilaterale lansate în cadrul acordurilor de cooperare cu organizaţii şi fundaţii internaţionale, conform deciziei Guvernului;
4. organizează şi desfăşoară concursuri de proiecte, inclusiv asigură expertizarea şi evaluarea independentă a proiectelor înaintate la concursuri, în scopul distribuției fondurilor publice alocate pentru finanţarea proiectelor;
5. selectează pentru finanțare, în limitele bugetului aprobat și conform planului de acțiuni aprobat de Guvern, proiectele prezentate la concurs, în urma evaluării efectuate de cercetători locali şi/sau străini, potrivit metodologiei de finanțare a proiectelor aprobate de Guvern;
6. organizează şi asigură contractarea proiectelor declarate câștigătoare;
7. monitorizează implementarea proiectelor și prezintă anual Guvernului rapoarte privind realizarea acestora;
8. recepționează rapoartele științifice de implementare a proiectelor de cercetare finanțate, însoțite de avizul consultativ asupra acestora emis de secția de științe respectivă ale Academiei de Științe a Moldovei;
9. creează, menține și acordă acces publicului larg la baze de date în domeniile cercetării, inovării și dezvoltării, inclusiv baze de date naționale ale cercetătorilor naționali și internaționali care participă la evaluarea proiectelor, baze de date naționale cu toate componentele materiale ale infrastructurii publice din domeniile cercetării și inovării și echipamentul specializat aferent;
10. promovează interesele statului asupra obiectelor proprietăţii intelectuale rezultate în cadrul proiectelor selectate pentru finanțare;
11. organizează selectarea prin concurs a administratorilor parcurilor științifico-tehnologice și ai incubatoarelor de inovare;
12. monitorizează activitatea parcurilor științifico-tehnologice și a incubatoarelor de inovare în care rezidenții implementează proiecte de inovare și transfer tehnologic, precum și activitatea administratorilor acestora;
13. facilitează realizarea parteneriatului între organizațiile din sfera științei și inovării și agenții economici cu capital public sau privat;
14. atrage mijloace private destinate realizării proiectelor de cercetare și inovare, a proiectelor de dezvoltare experimentală, inovare și transfer tehnologic, desfășurării activității parcurilor științifico-tehnologice și incubatoarelor de inovare, creării și dezvoltării infrastructurii acestora;
15. organizează expoziții, seminare, workshop-uri și mese rotunde în scopul promovării realizărilor din sfera cercetării și inovării;
16. oferă asistență comunității științifice, promovează cooperarea în domeniile cercetării și inovării la nivel național și internațional și desfășoară activități aferente acestora;
17. organizează concursuri de granturi internaționale, asigură evaluarea independentă a propunerilor de proiecte internaționale, finanțarea și monitorizarea implementării acestora, sistematizează rezultatele obținute;
18. desfășoară activitățile aferente participării Republicii Moldova în cadrul programelor și proiectelor UE pentru cercetare și inovare, inclusiv activități de informare, instruire și promovare, conform deciziei Guvernului;
19. deleagă reprezentanți în cadrul programelor bilaterale şi multilaterale lansate potrivit acordurilor de cooperare cu organizaţii şi fundaţii internaţionale;
20. oferă asistență comunității științifice și diasporei științifice în cadrul proiectelor internaționale și bilaterale;
21. participă la negocierile interguvernamentale privind chestiunile ce ţin de competenţa sa;
22. asigură transparența activității Agenției;
23. exercită controlul asupra utilizării raţionale a patrimoniului entităților subordonate;
24. asigură administrarea conformă și eficientă a patrimoniul dat în folosință;
25. aprobă instrucțiuni şi metodologii în chestiunile ce ţin de organizarea activității sale;
26. alte atribuții care decurg din prevederile cadrului normativ.

**9.** Agenţia este investită cu următoarele drepturi:

1. să solicite și să recepționeze, în modul stabilit de cadrul normativ, de la organele statului și de la agenţii economici informații care se referă la domeniile sale de competență, necesare pentru exercitarea atribuțiilor sale;
2. să atragă, pentru realizarea funcțiilor ce decurg din cadrul normativ şi din prezentul Regulament, în limita fondurilor alocate, specialişti din ţară sau de peste hotare;
3. să înființeze comisii, grupuri de experți și alte organe consultative pentru exercitarea atribuțiilor în domeniile sale de competență;
4. să fie membru al diferitor organizații internaționale din domeniile de competență;
5. să prezinte organelor centrale de specialitate ale statului propuneri de perfecţionare a documentelor de politici şi a proiectelor de acte normative;
6. să exercite şi alte drepturi în temeiul actelor normative ce reglementează relațiile din domeniile de activitatea încredințate.

**III. ORGANIZAREA ACTIVITĂŢII AGENŢIEI**

**10.** Agenția este condusă de un director general selectat pe bază de concurs şi confirmat în funcție de Guvern pe un termen de 4 ani.

**11.** Directorul general este asistat de un director general adjunct. Numirea în funcţie publică, modificarea, suspendarea şi încetarea raportului de serviciu ale acestuia se face, în condiţiile legii, de către Guvern.

**12.** Directorul general îndeplinește următoarele atribuții :

1. reprezintă, în limitele competenței, interesele Agenţiei în relaţiile cu persoanele juridice şi fizice din republică şi din alte ţări;
2. în limitele admise de cadrul normativ, încheie şi reziliază contracte și semnează documente conform atribuțiilor ce-i revin;
3. organizează şi dirijează activitatea Agenţiei şi este responsabil pentru exercitarea atribuțiilor acesteia;
4. poartă răspundere personală pentru realizarea misiunii şi îndeplinirea funcțiilor Agenţiei;
5. organizează sistemul de management financiar şi control, precum şi funcţia de audit intern în Agenţie;
6. stabileşte atribuţiile directorului general adjunct şi ale conducătorilor subdiviziunilor structurale ale Agenţiei;
7. semnează acte emise în legătură cu activităţile ce ţin de competenţa Agenţiei;
8. numește în funcţie, modifică, suspendă şi încetează, în condiţiile legii, raporturile de serviciu ale funcţionarilor publici din cadrul Agenţiei, angajează și eliberează personalul contractual al Agenției;
9. încheie, modifică și reziliază contracte cu administratorii parcurilor științifico-tehnologice și a incubatoarelor de inovare din subordine;
10. conferă grade de calificare funcţionarilor publici, acordă stimulări şi aplică sancţiuni disciplinare personalului Agenţiei, în condiţiile legii;
11. aprobă regulamentele şi planurile anuale de activitate ale direcţiilor din cadrul Agenţiei;
12. emite acte administrative cu caracter normativ și individual executorii pentru angajații Agenţiei şi verifică executarea acestora;
13. aprobă sau modifică statul de personal și schema de încadrare ale Agenției în limitele fondului de retribuire a muncii și ale efectivului-limită stabilite de Guvern;
14. este responsabil pentru utilizarea alocaţiilor bugetare, gestionarea mijloacelor financiare şi a bunurilor materiale ale Agenţiei, în corespundere cu legislaţia;
15. exercită şi alte atribuții prevăzute de cadrul normativ.

**13.** În lipsa directorului general, atribuţiile acestuia le exercită directorul general adjunct.

**14.** Atribuţiile angajaţilor Agenţiei se stabilesc în regulamentele subdiviziunilor, precum şi în fișele de post.

**15.** Directorul general, directorul general adjunct şi conducătorii subdiviziunilor structurale ale Agenţiei sunt responsabili pentru toate deciziile aprobate în cadrul domeniilor de activitate ale acestora.

**16.** În cadrul Agenţiei se instituie un colegiu, compus din directorul general (președintele colegiului), directorul general adjunct, conducătorii subdiviziunilor interioare, câte un reprezentant al Ministerului Educației, Culturii și Cercetării, Ministerului Economiei și Infrastructurii, secțiilor de științe ale Academiei de Științe a Moldovei propuși de Academia de Științe a Moldovei, reprezentantul delegat al rectorilor instituțiilor de învățământ superior acreditate în Republica Moldova, reprezentant delegat al directorilor instituțiilor publice de cercetare și un reprezentant al societății civile propus de Consiliul Național pentru Participare.

**17.** Componenţa nominală a colegiului se aprobă de directorul general.

**18.** Colegiul validează ierarhia proiectelor rezultată din procesul de evaluare.

**19.** Colegiul nu poate schimba punctajul proiectelor obținut urmare evaluării și se expune doar asupra modului de organizare a procesului de selectare a proiectelor propuse spre validare.

**20.** În activitatea sa, colegiul se conduce de regulamentul propriu, aprobat prin ordin al directorului general.

**21.** În îndeplinirea atribuțiilor sale, directorul general este asistat de un cabinet, a cărui activitate este reglementată de lege.

**22.** Corespondenţa Agenţiei este semnată de directorul general, directorul general adjunct şi persoane cu funcţii de răspundere abilitate cu acest drept prin ordin al directorului general.

**23.** Persoanele învestite cu dreptul de semnătură poartă răspundere personală pentru legalitatea, veridicitatea şi corectitudinea documentului semnat.

**IV. DISPOZIŢII SPECIALE**

 **24.** Agenția asigură implementarea unui sistem informațional prin care va face publice datele cu referire la proiectele de cercetare și inovare finanțate, care va include cel puțin următoarele informații cu privire la fiecare proiect finanțat:

* numărul personalului angajat;
* volumul de muncă anticipat în vederea realizării activităților proiectului, exprimat în om-ore;
* cheltuielile medii de personal, exprimate în om-oră
* bugetul total al proiectului;
* rezultatele anticipate urmare realizării proiectului;
* bugetul proiectului pentru anul în curs;
* ponderea cheltuielilor proiectului finanțate din total buget al proiectului;
* ponderea cheltuielilor de personal, în total cheltuieli;
* rezultatele atinse și costul aferent acestora care să includă și costurile de folosire a infrastructurii publice din domeniile cercetării și inovării.

Anexa nr.2

la Hotărîrea Guvernului

nr. din

**STRUCTURA Agenției Naționale pentru Cercetare și Dezvoltare**

 Director general

 Director general adjunct

Cabinetul directorului general (cu statut de serviciu)

Serviciul audit intern

Direcția finanțarea cercetării

Direcția finanțarea inovării

Direcția cooperarea internațională

Direcția management instituțional

 *Serviciul juridic*

 *Secția financiar- administrativă*

 *Serviciul informare și comunicare cu mass-media*

 *Serviciul managementul documentelor*

 *Serviciul tehnologiei informației și comunicațiilor*

Anexa nr.3

la Hotărîrea Guvernului

nr. din

Director general

Secția financiar administrativă

Serviciul tehnologiei informației și comunicațiilor

Serviciul managementul documentelor

Serviciul informare și comunicare cu mass media

Serviciul juridic, cu competențe în domeniul resurselor umane

Direcția finanțarea cercetării

Direcția finanțarea inovării

Direcția cooperare internațională

Direcția management instituțional

Director general adjunct

Serviciul audit intern

Cabinetul directorului general